स्थानीय बाशिंदों में विनोद कुमार शर्मा, तरसेम शर्मा, मुकेश कुमार, बलवीर सिंह, सुरजीत धीमान व रमन कुमार ने बताया कि विद्युत बोर्ड की ओर से लाइनों में फेरबदल और आवश्यक रखरखाव के चलते वीरवार के दिन विद्युत आपूर्ति बाधित होने की सूचना दी थी, जिसमें सुबह नौ बजे से पांच बजे तक का समय दिया गया था, लेकिन पांच की बजाय सात बजे के बाद विद्युत आपूर्ति सुचारु हो पाई है। इसके चलते जिला मुख्यालय के सैकड़ों घरों, व्यापारिक प्रतिष्ठानों और कई कार्यालयों में लोगों को भयंकर गर्मी का सामना करना पड़ा। उन्होंने मांग की है कि प्रशासन को विद्युत बोर्ड के अधिकारियों को सख्त दिशा-निर्देश जारी कर निर्धारित समय सीमा के भीतर ही काम पूरा करने पर जोर देना चाहिए, जिससे लोगों को मुसीबतों का सामना न करना पड़े। उधर, विद्युत बोर्ड के कनिष्ठ अभियंता केएस रणौत का कहना है कि काम कुछ लंबा खिंच जाने के कारण ऐसी परेशानी आई है।